Makelaar vas oor bedrog, vervalsingFrancois Labuschagne (49), ŉ voormalige versekeringsmakelaar van Sanlam, het Dinsdag vlugtig in die gespesialiseerde handelsmisdaadhof in Bellville verskyn op aanklag dat hy die Wet op Finansiële Advies- en Tussengangerdienste (FAIS) oortree het. “Labuschagne word daarvan beskuldig dat hy beleggingskliënte bedrieg het met bedrae ter waarde van net minder as ŉ miljoen rand,” het kapt. Lloyd Ramovha, woordvoerder van die Valke, gesê. “Die beweerde oortredings het tussen 2005 en 2010 in Ceres in die Wes-Kaap plaasgevind.” Hy het glo bejaarde persone geteiken en hulle aangeraai om groot bedrae uit ŉ portefeulje te onttrek wat na bewering nie presteer het nie, om dit na ŉ beter portefeulje oor te plaas. Hy het dan die kontant gevat onder die voorwendsel dat hy dit in Sanlam se besigheidsrekening sou deponeer, maar het dit vir sy eie persoonlike gewin gebruik. Interne forensiese ondersoeke het tot sy afdanking in 2010 gelei en hy was sedertdien voortvlugtig. “Labuschagne is op 15 Januarie by sy wegkruipplek in Louis Trichardt in Limpopo aangekeer, toe speurders van die dorp in samewerking met die Valke van die Wes-Kaap hom in hegtenis geneem het. Hy het vlugtig in die plaaslike hof verskyn waar die saak tot vandag uitgestel is in die Bellville-hof,” het Ramovha bygevoeg. Labuschagne staan tereg op aanklag van bedrog, vervalsing en die oortreding van die Wet op Finansiële Advies- en Tussengangerdienste (FAIS). Hy moet op 23 Februarie weer in die hof verskyn.